Juros periodo parkas III

Juros periodo parkas III – 2001 m. JAV mokslinės fantastikos filmas. Tai filmo „Dingęs pasaulis: Juros periodo parkas“ tęsinys. Tačiau priešingai nei pirmuosius du filmus, šį režisavo ne Steven Spielberg, o Joe Johnston. Be to, remtasi ne Michael Crichton, o Alexander Payne scenarijumi.

Siužetas 

Filmas pradedamas epizodu, kaip vaikas ir suaugęs žmogus skraido skraidykle, pririšta prie jachtos. Tačiau jachtos įgula netikėtai dingsta praplaukusi pro rūko debesį, o skrendantieji nubloškiami gilyn į Sornos salą, kurioje gyvena dinozaurai (apie šią salą buvo filmas „Dingęs pasaulis“). Toliau veiksmas perkeliamas į JAV ir rodomi profesoriai Alan Grant ir Ellie Sattler (žinomi iš pirmo filmo). Jie toliau tęsia paleontologų karjerą. Alan dirba su entuziastingu studentu Billy. Į juos netikėtai kreipiasi Paul ir Amanda Kirby, prisistatantys turtingais verslininkais ir siūlantys didelius pinigus už kelionę į Sornos salą, kurioje Grantas būtų gidu.

Grantas su Biliu, Kirbiai ir dar keli asmenys skrenda į Sorną. Nepaisant paleontologo grasinimų, jie nusileidžia saloje, kur netrukus užpuolami milžiniško spinozauro. Nors žmonės spėja grįžti į lėktuvą ir pakilti, tačiau netrukus trenkiasi į žemę. Tuomet spinozauras pribaigia lakūnus. Žmonės pasprunka nuo šio dinozauro ir vėliau pasirodžiusio tiranozauro. Tik tuomet Grantas sužino, kad Kirbiai surengė kelionę ne pramogai, o rasti dingusiam sūnui Erikui, ir kad jų prižadėti pinigai buvo melas. Paleontologai nusprendžia grįžti prie kranto, o tėvai tikisi surasti sūnų. Pasiklydėliai bando prisikviesti pagalbą apleistame InGen centre (kaip ir ankstesniame filme), tačiau užpuolami veloceraptorių ir grįžta atgal į džiungles. Ten užpultą Grantą netikėtai išvaduoja Kirbių sūnus Erikas, kuris išgyveno čia kelias savaites, slėpdamasis apleistame sunkvežimyje. Žmonės randa vienas kitą, tačiau juos vėl užpuola spinozauras. Toliau apleistais įrengimais jie keliauja stačiu skardžiu kranto link, tačiau patenka į skraidančių driežų – pteranodonų lizdą. Po kovos su jais dingsta Bilis, likę gyvi apleistu laivu bando pasiekti jūrą. Pakeliui spinozauro mėšle atranda Polo telefoną, kuriuo paskambina Ellie ir prašo pagalbos. Galiausiai netoli kranto žmones vėl užpuola veloceraptoriai, tačiau Grantas jų atsikrato atiduodamas Bilio seniau pavogtus jų kiaušinius. Pasiekę krantą, jie randa gausias pajėgas, atvykusias jų gelbėti. Gelbėtojai, taip pat rado ir sužalotą Bilį.

Aktoriai 
 Sam Neill – Dr. Alan Grant, pasaulinio garso paleontologas, ypač išgarsėjęs po įvykių Nublaro saloje
 William H. Macy – Paul Kirby, vaizduojantis turtingą verslininką žmogus.
 Tea Leoni – Amanda Kirby, Polo buvusi žmona, labai susikrimtusi dėl sūnaus Eriko dingimo
 Alessandro Nivola – Billy Brennan, jaunas ir entuziastingas paleontologas
 Trevor Morgan – Eric Kirby, dvylikmetis Kirbių sūnus, dingęs Sornos saloje
 Michael Jeter – Judeskis, prekybos agentas, lydintis Kirbius
 Laura Dern – Dr. Ellie Sattler, paleobotanikė, Granto draugė

Kritika 
Juros periodo parkas III nesulaukė tokio pasisekimo, kaip pirmi du filmai. Filmas sulaukė nemažai kritikos už primityvų scenarijų, necharakteringą veikėjų elgesį bei už tiranozauro išstūmimą iš pagrindinio antagonisto rolės.

Išnašos 

2001 filmai
JAV mokslinės fantastikos filmai